
DECISIÓ 03/05
Assumpte: programa Scratch, emès per COMRàdio el 8 de gener de 2005, a les 17 hores.

1. L’11 de gener de 2005, la Comissaria General Tècnica dels Mossos d’Esquadra ens trasllada una queixa d’una persona, que formula una reclamació en relació amb el programa esmentat. La persona reclamant considera que el contingut del programa inclou elements d’apologia de l’alcoholisme i demana que s’analitzi. 

2. Els serveis tècnics del Consell han analitzat el programa objecte de reclamació. Scratch és un programa musical que condueix la senyora Marta Montagut i ofereix una repassada a la música que més sona, reportatges sobre els artistes i grups que actuen a Barcelona, i facilita informació sobre noves tendències musicals, modes, iniciatives i festivals. 

Aquest programa s’emet cada dissabte de 17 a 20 hores.

A continuació, es detalla el contingut de les diferents seccions del programa:

· Informació sobre el grup Aquitamxé, que acaba de treure al mercat el seu darrer treball Tic Tac Coix, tot un exercici de pop i rock creatiu que els allunya de qualsevol tòpic.

· ‘Avui, l’Scratch vota!’ El programa selecciona els millors tres temes musicals de la setmana, els oients han de votar-los per telèfon i la persona guanyadora s’enduu un lot de CD singles.

· Reportatges. Cinc minuts sobre música, tendències, cinema, treball i estudis.

· Actualitat musical. Es faciliten informacions sobre el món de la música, que sovint no són comentades popularment però l’edició del programa considera que  són curiositats que cal remarcar.

· Altres informacions no només anunciades sinó comentades relatives a les estrenes de cinema. 

· Selecció de músiques i els principals protagonistes que han intervingut en el programa amb motiu de la celebració del cinquè aniversari.

S’intercalen propostes comercials i novetats musicals de diverses actuacions i concerts així com pel·lícules, teatre, etc. a Barcelona. Així mateix, al llarg de tot el programa es duu a terme un concurs, la dinàmica del qual consisteix a formular una pregunta cada hora de programa relacionada amb els temes que s’hi tracten; els i les oients poden participar-hi i obtenir unes vambes Acupunture. De la mateixa manera, s’hi sortegen samarretes, CD i entrades de cinema entre les persones que hi participen.

Cada hora del programa s’insereixen informatius amb una durada total de 39 minuts. 

En la part final del programa s’entrevista el senyor Norman Cook, Fatboy slim, autor de la sintonia del programa, amb motiu de la promoció del nou disc Paloookaville, el qual manifesta que per compondre la seva música el que fa és comprar compulsivament discs barats i seure durant sis setmanes seguides, esperant trobar fragments que li puguin agradar per fer riure i ballar al públic. També exposa que, per ell, col·laborar amb algú significa seure amb els col·laboradors i col·laboradores, emborratxar-se i veure què passa. 

La conductora del programa diu que les sessions de Fatboy slim són sinònim de diversió i, de totes, la que més recorda és la de la platja de Brighton. Afegeix que assistir a una sessió en directe és un espectacle, que es presenta en l’escenari, descalç, no parar de ballar i va acompanyat d’una botzina d’emergència que fa sonar en els moments més àlgids.

A continuació, Normar Cook exposa les seves experiències de com connectar amb el públic i, en aquest sentit, pensa que per connectar amb el seu públic, cal anar tan borratxo com ell. Pensa que la seva feina és aconseguir que la gent rigui i balli.

La durada del programa analitzat és de 4 hores i el fragment objecte de reclamació, de 10 minuts.

3. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 9 de març de 2005, amb la deliberació prèvia i per unanimitat, d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent:

El Consell desestima la reclamació, ja que entén que les declaracions objecte de queixa les formula la persona entrevistada i no són aportacions de l’edició del programa. 

4. El Consell acorda comunicar aquesta decisió a l’interessat i a COMRàdio.
Barcelona,  9 de març de 2005

El president,

Francesc Codina i Castillo

